Opgaven var enkel: Fordel 100 klodser på 12 kulturelle områder – og fortæl hvorfor.

»Der skal både være far og mor til stede ved bordet, ellers får du jo ikke børn. Og der er kun mor i dansk kulturliv. Der er kun denne her kulturradikale, venstreorienterede, pseudointellektuelle strømning – og det er jo navnlig patetisk, fordi dansk kunst ikke er progressiv, endskønt den hævder at være det. For nej, det er ikke progressivt at udgive en digtsamling, hvor der ikke er versaler. Det er ikke progressivt at sige pik og lort og lave graffiti. Men det præsenteres stadig som så«.

»Det er noget, der virkelig irriterer mig. At de mennesker, der bedriver kultur i dag, meget ofte får både konformistens komfort og renegatens udmærkelse. Således at forstå, at du får både din check og får at vide, at du er modig. Men det er ikke en skid modigt, for du taler kulturlivets magthavere efter munden. Kunstnere i dag kopierer blot 68’erne og deres værdier«.